የወላይታ ድቻ እና የደቡብ ፖሊስ ጨዋታ በዝግ ይካሄዳል﻿
አዲስ አበባ፡- በ21ኛ ሳምንት የኢትዮጵያ ፕሪሚየር ሊግ በደጋፊዎች መካከል በነበረው ግጭት ምክንያት ያልተካሄደው የወላይታ ድቻ እና የደቡብ ፖሊስ ጨዋታ በዝግ ሜዳ በአዲስ አበባ ስታዲየም ዛሬ ይካሄዳል። ክለቦቹ ሚያዝያ 12 ቀን 2011 ዓ.ም በሐዋሳ ስታዲየም ወላይታ ድቻና ደቡብ ፖሊስ በ21ኛ ሳምንት ጨዋታቸውን ማድረግ እንደነበረባቸው ተገልጾ፤ ከጨዋታው በፊት በሁለቱ ደጋፊዎች መካከል በተፈጠረው ግጭት ምክንያት ጨዋታው በማግስቱ 3፡00 ሰዓት እንዲካሄድ ተወስኖ እንደነበር አስታውሷል። የተፈጠረው ችግር ጨዋታውን ማካሄድ የሚያስችል ባለመሆኑ ጨዋታው ለሌላ ጊዜ ለማራዘም ምክንያት ሆኗል። የኢትዮጵያ እግር ኳስ ፌዴሬሽን የሊግ ኮሚቴ ባሳለፈው ውሳኔ መሠረት በስፖርታዊ ጨዋነት መጓደል ምክንያት ያልተካሄደው የወላይታ ድቻ እና የደቡብ ፖሊስ ጨዋታ በዛሬው ዕለት ከቀኑ ዘጠኝ ሰዓት ይካሄዳል። ጨዋታው ያለምንም ደጋፊ በዝግ ስታዲየም የሚደረግ ይሆናል።በስፖርታዊ ጨዋነት መጓደል እየተናጠ በሚገኘው በኢትዮጵያ ፕሪሚየር ሊግ በሃዋሳ ስታዲየም የሚደረገው የቅዱስ ጊዮርጊስ እና ሐዋሳ ከተማ ሚያዝያ 22 ቀን 2011ዓ.ም በአሰላ ስታዲየም ለማካሄድ የፌዴሬሽኑ ሊግ ኮሚቴ ውሳኔ አስተላልፏል። የሃዋሳ ከነማ ጨዋታውን አዳማ ላይ ጨዋታውን ለማድረግ ጥያቄውን ቢያቀርብም ኮሚቴው የሀዋሳን ጥያቄ ውድቅ በማድረግ በአሰላ ስታዲየም በደጋፊዎች ታጅቦ እንዲካሄድ መወሰኑን ይፋ አድርጓል:: የሀዋሳና ጊዮርጊስ ጨዋታ የዲሲፕሊን ስህተት የለበትም ስለዚህ በዝግ ይካሄድ ብለን መወሰን አንችልም ሀዋሳዎች የተፈጠረባቸው ፍርሐት ይገባናል የአሰላ ከተማ የጸጥታ ኃይል ሙሉ ዝግጅት በማድረግ ኃላፊነቱን በመውሰዱ ጨዋታው ለተመልካች ክፍት እንዲሆን ውሳኔ ማሳለፉን ኮሚቴው አስታውቋል:: በተመሳሳይ እንደ ቅዱስ ጊዮርጊስና ሃዋሳ ሁሉ በዚህ ሳምንት ሊካሄዱ የነበሩት የኢትዮጵያ ፕሪሚየር ሊግ 22ኛ ሳምንት ጨዋታዎች ወደ ቀጣይ ሳምንት ተላልፈዋል። በዚህ መሠረት በጅማ ስታዲየም ጅማ አባ ጅፋር ከሲዳማ ቡና፣ በሽረ ስታዲየም ስሑል ሽረ ከሐዋሳ ከተማ፣ በአዳማ አበበ በቂላ ስታዲየም አዳማ ከተማ ከኢትዮጵያ ቡና፣ በባህርዳር ዓለም አቀፍ ስታዲየም ባህርዳር ከተማ ከደቡብ ፖሊስ፣ በሶዶ ስታዲየም ወላይታ ድቻ ከመከላከያ፣ በአፄ ፋሲለደስ ስታዲየም ፋሲል ከነማ ከድሬዳዋ ከተማ እንዲሁም በመቐለ ዓለም አቀፍ ስታዲየም ወልዋሎ አዲግራት ዩኒቨርሲቲ ከደደቢት ጋር ይጫወታሉ። ሁሉም የክልል ጨዋታዎች የሚካሄዱት በተመሳሳይ ከቀኑ ዘጠኝ ሰዓት መሆኑም ታውቋል። የፕሪሚየር ሊጉን የደረጃ ሰንጠረዥ መቐለ ሰብዓ እንደርታ በ45 ነጥብ ሲመራ፣ ፋሲል ከነማ እና ሲዳማ ቡና በተመሳሳይ 37 ነጥብ በግብ ክፍያ ተበላልጠው በቅደም ተከተል ሁለተኛና ሦስተኛ ደረጃን ይዘዋል። መከላከያ፣ ስሑል ሽረ እና ደደቢት ከ14ኛ እስከ 16ኛ ያለውን ደረጃ በመያዝ ወራጅ ቀጣና ውስጥ ይገኛሉ። የፕሪሚየር ሊጉን ኮከብ ግብ አግቢነት የመቐለ ሰብዓ እንደርታው አማኑኤል ገብረሚካኤል በ13 ግቦች ሲመራ፣ የሲዳማ ቡናው አዲስ ግደይ በ12 የመከላከያው ምንይሉ ወንድሙ በ11 ግቦች ይከተላሉ።አዲስ ዘመን ሚያዝያ 17/2011በዳንኤል ዘነበ 